**УПУТСТВО ЗА ПОДНОШЕЊЕ ЗАХТЈЕВА ЗА *CITES* ДОПУШТЕЊА И ПОТВРДЕ**

Захтјев за издавање допуштења и потврда на основу Одлуке подноси се надлежном органу Републике Српске, Федерације Босне и Херцеговине или Брчко дистрикта Босне и Херцеговине.

У складу с процедуром, правно лице, предузетник или физичко лице подноси захтјев за издавање допуштења за прекогранични промет примјерцима заштићених дивљих врста животиња и биљака надлежном органу Републике Српске, Федерације Босне и Херцеговине или Брчко дистрикта Босне и Херцеговине, у писаној форми, прије увоза примјерака у Босну и Херцеговину, односно њиховог извоза или поновног извоза. Интерактивни обрасци захтјева и сва остала упутства и документи су доступни на интернет страници Министарства: <http://mvteo.gov.ba/Content/Read/CITES>

Захтјев за примјерке врста из Анекса I, II и III Одлуке подноси се на обрасцу из Анекса X, XII и XIV Одлуке.

Захтјев за примјерке врста из Анекса VII до IX Одлуке подноси се на обрасцу из Анекса XVII. Поглавље 1 Одлуке.

Захтјев за издавање допуштења за увоз живих примјерака дивљих врста које нису наведене у анексима Одлуке подноси се на обрасцу из Анекса XVII, Поглавље 2 Одлуке.

У захтјеву подносилац захтјева наводи истините и тачне податке, даје истините изјаве и информације и прилаже валидну документацију.

Након што надлежни орган Републике Српске, Федерације Босне и Херцеговине или Брчко дистрикта Босне и Херцеговине изда сагласност за издавање допуштења, уз претходно прибављено стручно мишљење овлашћене научне и стручне организације на нивоу ентитета или Брчко дистрикта Босне и Херцеговине, исто се просљеђује Министарству ради издавања допуштења, потврде или другог акта, заједно са захтјевом и пратећом документацијом уз захтјев.

У захтјеву је потребно навести сљедеће:

• име и презиме, адресу и контакт телефон;

• научно и уобичајено име дивље врсте, број и поријекло примјерака;

• сврху коришћења предметних примјерака;

• податке о увознику/извознику и држави извоза;

• доказ да су примјерци дивље флоре и фауне стечени у складу с потврђеним међународним уговором и прописима о заштити одређених врста у држави извоза или поновног извоза.

Напомена: Обрасце захтјева потребно је штампати двострано на начин да се припадајућа упутства и образложења налазе на полеђини захтјева који се подноси.

Прекогранични промет се врши под условом да увоз, односно извоз није забрањен, да количина или број примјерака дивље флоре и фауне којом се врши прекогранични промет неће угрозити опстанак те врсте, као и под другим условима прописаним релевантном легислативом.

***CITES* УВОЗ**

За врсте из Анекса I и II Одлуке потребно је приложити:

* попуњен и потписан образац захтјева за увоз;
* документацију којом се доказује да су примјерци набављени у складу са законским прописима о заштити датих врста у држави извоза или поновног извоза (у случају увоза примјерака врста из Анекса I који су дати у Додацима I, II или III Конвенције, подносилац захтјева прилаже извозно *CITES* допуштење или потврду о поновном извозу коју је у складу с Конвенцијом издао надлежни орган државе извоза или државе поновног извоза, или њихову копију);
* доказ да се примјерци неће употребљавати у комерцијалне сврхе (у случају примјерака из Анекса I);
* у случају увоза живих примјерака, документован доказ да је смјештај за живе примјерке у одредишту одговарајуће опремљен за њихово примјерено држање и његу;
* да је пружен одговарајући доказ да ће сваки живи примјерак бити отпремљен на начин који на најмању могућу мјеру смањује ризик повреде, нарушавања здравља или окрутног поступања;
* доказ о уплаћеној административној такси.

За врсте из Анекса III Одлуке потребно је приложити:

* извозно допуштење које је у складу с Конвенцијом издао управни орган државе извоза уколико се ради о увозу из државе која је назначена уз име те врсте у Анексу III или извозно допуштење, потврда о поновном извозу или потврда о поријеклу коју је у складу с Конвенцијом издао управни орган државе извоза или државе поновног извоза уколико се ради о увозу из свих других земаља, осим оне чије име стоји у напоменама уз име врсте у Анексу III.
* доказ о уплаћеној административној такси.

***CITES* ИЗВОЗ**

За врсте из Анекса I, II и III Одлуке потребно је приложити:

* попуњен и потписан образац захтјева за извоз;
* валидно увозно допуштење државе у коју се примјерак извози (ако се врста налази на Додатку I Конвенције);
* доказ да су примјерци набављени у Босни и Херцеговини у складу с Конвенцијом или да су примјерци набављени у Босни и Херцеговини у складу с важећим законима који уређују њихово узимање из природе;
* доказ да се примјерци неће користити у комерцијалне сврхе (у случају примјерака из Анекса I);
* доказ да ће сваки живи примјерак бити отпремљен на начин који на најмању могућу мјеру смањује ризик од повреде, нарушавања здравља или окрутног поступања;
* доказ о уплаћеној административној такси.

***CITES* ПОНОВНИ ИЗВОЗ**

За врсте из Анекса I, II и III Одлуке потребно је приложити:

* попуњен и потписан образац захтјева за поновни извоз;
* доказ да је издато увозно допуштење у случају извоза примјерака врста из Додатка I Конвенције;
* доказ да се примјерци неће користити у комерцијалне сврхе (у случају примјерака из Анекса I);
* документован доказ да ће сваки живи примјерак бити отпремљен на начин који на најмању могућу мјеру смањује ризик од повреде, нарушавања здравља или окрутног поступања;
* доказ да су примјерци унесени у Босну и Херцеговину у складу с Одлуком; уведени у међународну трговину у складу с Конвенцијом, ако су унесени у Босну и Херцеговину прије 05.12.2008. године; законито унесени у Босну и Херцеговину прије почетка примјене Одлуке и Конвенције у Босни и Херцеговини;
* доказ о уплаћеној административној такси.

**ПОТВРДА ЗА ТРГОВИНУ ЗА ПРИМЈЕРКЕ ВРСТА ИЗ АНЕКСА I И II ОДЛУКЕ**

С циљем продаје, куповине, подношења понуде за куповину, стицања у комерцијалне сврхе, излагања јавности ради стицања добити, коришћења у сврху стицања добити, држања ради продаје, нуђења на продају, превоза ради продаје, најма, размјене и било којег другог вида промјене власништва примјерака унутар Босне и Херцеговине, потребно је прибављање потврде за трговину. Потребна документација:

* попуњен и потписан образац захтјева;
* доказ да су примјерци стечени или унесени у Босну и Херцеговину у складу с прописима из подручја заштите природе или да се ради о примјерцима животињских врста рођених и узгојених у заточеништву, примјерцима вјештачки размножених биљних врста или о дијеловима и дериватима таквих примјерака;
* живи кичмењаци морају да буду трајно означени на прописан начин;
* доказ о уплаћеној административној такси.

**ЗАХТЈЕВ ЗА УВОЗ, ИЗВОЗ ИЛИ ПОНОВНИ ИЗВОЗ ПРИМЈЕРАКА ЗАШТИЋЕНИХ ВРСТА ИЗ АНЕКСА VII, VIII И IX КОЈЕ НИСУ НАВЕДЕНЕ У АНЕКСИМА I ДО IV.**

Потребна документација:

* попуњен и потписан образац захтјева;
* у случају увоза живих примјерака, документoван доказ да је смјештај за живе примјерке у одредишту одговарајуће опремљен за њихово примјерено држање и његу;
* у случају извоза или поновног извоза доказ да су примјерци набављени у Босни и Херцеговини у складу с важећим прописима;
* у случају извоза или поновног извоза живих примјерак доказ да ће сваки живи примјерак бити отпремљен на начин који на најмању могућу мјеру смањује ризик повреде, нарушавања здравља или окрутног поступања;
* доказ о уплаћеној административној такси.

**УВОЗ ЖИВИХ ПРИМЈЕРАКА АЛОХТОНИХ ДИВЉИХ ВРСТА КОЈЕ НИСУ НА АНЕКСИМА ОДЛУКЕ**

За увоз живих примјерака алохтоних дивљих врста које нису наведене у Анексима I до IX Одлуке, потребно је приложити:

* попуњен и потписан образац захтјева;
* документе којим се доказује да је смјештај за живе примјерке у одредишту одговарајуће опремљен за њихово примјерено држање и његу;
* доказ да ће сваки живи примјерак бити отпремљен на начин који на најмању могућу мјеру смањује ризик повреде, нарушавања здравља или окрутног поступања;
* доказ о уплаћеној административној такси.

**АДМИНИСТРАТИВНЕ ТАКСЕ ЗА ДОПУШТЕЊА И ПОТВРДЕ**

Приликом подношења захтјева за издавање *CITES* допуштења, потврда и других аката, потребно је приложити доказ о уплаћеној административној такси и то у износу од 5,00 КМ (за захтјев) и 15,00 КМ (за рјешење) тј. у укупном износу од 20,00 КМ, на основу Закона о административним таксама („Службени гласник Босне и Херцеговине”, бр. 16/02, 19/02, 43/04, 8/06, 76/06, 76/07 и 98/12), а у складу с тарифним бројем 1 и 3 Тарифе административних такси.

Наплата административних такси вршиће се на овај начин до доношења посебног прописа о висини административних такси, како је прописано чланом 36. Одлуке о условима и начину спровођења Конвенције о међународној трговини угроженим врстама дивљих животиња и биљака (*CITES*) у Босни и Херцеговини („Службени гласник Босне и Херцеговине“, број 31/18).

**ПРЕКОГРАНИЧНИ ПРОМЕТ ЖИВИХ ЖИВОТИЊА У ЛИЧНОМ ВЛАСНИШТВУ**

За прекогранични промет живих животиња из Анекса I, II и III Министарство издаје допуштење за вишеструки прелазак границе и исто служи као увозно допуштење, извозно допуштење или потврда о поновном извозу. Допуштење је валидно само ако животињу прати власник и исто се издаје на обрасцу из Анекса X. Саставни дио допуштења је и више примјерака обрасца из Анекса XV.

Допуштење за прекогранични промет живих животиња у личном власништву се односи само на један живи примјерак животиње.

**ПРОВОЗ**

Провоз кроз Босну и Херцеговину примјерака из Анекса I до IX обавезно се пријављује царинском реферату на граничном прелазу, по мјесту уношења. Уз пошиљку обавезно мора да постоји одговарајућа документација државе извоза из које је видљиво коначно одредиште. За примјерке из Анекса I, II и III потребно је валидно извозно допуштење или потврда о поновном извозу коју је издао управни орган државе извоза или поновног извоза у складу с *CITES*-ом.

**ДОДАТНЕ ИНФОРМАЦИЈЕ**

*Species* + база података *UNEP-WCMC* и *CITES* Секретаријата омогућава брзо и ефикасно претраживање врста које се налазе на списковима додатака *CITES*-а и у анексима Уредбе 338/97. Анекси Одлуке усаглашени су с прописима ЕУ. Претраживање можете обавити овдје:

<https://speciesplus.net/>

**Све релевантне информације везане за подношење захтјева можете да прочитате у Одлуци о условима и начину спровођења Конвенције о међународној трговини угроженим врстама дивљих животиња и биљака (*CITES*) у Босни и Херцеговини.**

Захтјеви за допуштења и потврде подносе се у писаном облику искључиво на обрасцима који су прописани Одлуком.

Захтјеви се подносе благовремено прије увоза примјерака у Босну и Херцеговину, односно прије њиховог извоза или поновног извоза. Увоз, извоз или поновни извоз без претходно прибављене одговарајуће исправе је противзаконит.